Bepaal só jou motor se inruilwaarde - Jou Geld | Solidariteit WêreldJou Geld | Solidariteit Wêreld
Tuis › Artikels › Bepaal só jou motor se inruilwaarde
Motors se waarde verminder vinnig nadat jy dit gekoop het. Wanneer jy gereed is om 'n nuwe motor te koop, is jou eerste gedagte dus hoeveel jou motor gaan werd wees.
Een van die bepalende faktore wat die inruilwaarde van jou motor sal bepaal, is hoe goed jy jou motor opgepas het.
Volgens Imperial Auto is daar agt hooffaktore wat die prys beïnvloed wat jy vir jou motor sal kry. Dit is die gewildheid van die voertuig se fabrikaat en model, die jaar van eerste registrasie, die kilometerlesing, die toestand van die voertuig, 'n waarborg en diensplan, diensrekord, en bykomstighede buite die standaardspesifikasies. Die kleur van die motor kan ook 'n rol speel.
'n Volledige diensrekord en gereelde dienste is baie belangrik wanneer dit kom by die herverkoopwaarde van 'n motor. Dit is dus belangrik om by die vervaardiger se voorgestelde diensskedule te hou en om rekord daarvan te hou.
Die voorkoms van die motor is ook baie belangrik. 'n Klein skrapie of duik lyk dalk nie vir jou te sleg nie of jy is dalk al gewoond daaraan, maar dit kan die waarde van jou motor beïnvloed. Probeer dus te alle tye jou motor in 'n motorhuis of onder 'n afdak te parkeer om dit teen die elemente te beskerm.
Die binneruim van die motor moet egter nie afgeskeep word nie. Probeer om nie in jou motor te eet of te drink nie en indien daar gemors word dit onmiddellik skoon te maak. Maak die binneruim minstens maandeliks ordentlik skoon. Daar is ook talle produkte beskikbaar om enige onaangename reuk te verwyder.
Motorkopers hou van opsies wat hul rit vergemaklik, soos ABS-remme, elektriese vensters en afstandbeheer. Kopers soek veiligheid en gemak; so, as jy bykomstighede aanbring, kan dit die inruil- of herverkoopwaarde van jou motor verhoog.
Wanneer jy jou motor laat evalueer om 'n inruil- of herverkoopwaarde te kry, is dit belangrik om die volgende byderhand te hê vir die inspekteur: die verwagte prys, jou ID of bestuurlisensie, 'n brief van die bank om te bevestig die motor is afbetaal of die skikkingsooreenkoms, of die nodige bewys indien die motor kontant gekoop is, bewys van adres, die diensrekord indien dit beskikbaar is, alle stelle motorsleutels en enige ander belangrike bykomstighede soos 'n opsporingstelsel.
Die handelaar gaan nie noodwendig onmiddellik vir jou 'n prys vir jou motor aanbied nie en sal dalk eers meer navorsing wil doen en pryse vergelyk voor daar 'n aanbod gemaak word.